Γιαννούλης Λαρεντζάκης

Ο Γιαννούλης Λαρεντζάκης (Μαρούσι, 22 Σεπτεμβρίου 1993) είναι Έλληνας επαγγελματίας διεθνής καλαθοσφαιριστής, ο οποίος αγωνίζεται ως σούτινγκ γκαρντ/σμολ φόργουορντ για τον Ολυμπιακό Πειραιώς.

Σταδιοδρομία σε συλλόγους
Ο Λαρεντζάκης ξεκίνησε τον αθλητισμό από την Π.Α.Ο. Άμιλλα Περιστερίου, από την οποία πήρε μετεγγραφή στο Αιγάλεω το καλοκαίρι του 2010, σε ηλικία 17 ετών και μετείχε στη Β΄Εθνική της περιόδου 2009-10, αγωνιζόμενος σε 17 αγώνες της σεζόν και πετυχαίνοντας συνολικά 48 πόντους με 4 τρίποντα. Συνέχισε την επαγγελματική του σταδιοδρομία σε ηλικία 18 ετών από την ομάδα του Ίκαρου Χαλκίδας, αγωνιζόμενος σε 12 παιχνίδια της σεζόν 2011-2012 και βοηθώντας την ομάδα του να καταλάβει την 10η θέση του πρωταθλήματος ανδρών και τη δεύτερη στο πανελλήνιο πρωτάθλημα εφήβων. Την επόμενη χρονιά, αγωνίστηκε σε 19 αγώνες πετυχαίνοντας 77 πόντους και ο Ίκαρος κατέλαβε την έβδομη θέση στο πρωτάθλημα.

Το καλοκαίρι του 2013, υπέγραψε συμβόλαιο με τον Άρη Θεσσαλονίκης, με τον οποίο έπαιξε σε 14 αγώνες της κανονικής περιόδου και των πλέι-οφ, με μέσο όρο 3,0 πόντους ανά αγώνα. Επίσης έφτασε μέχρι τον τελικό του Κυπέλλου Ελλάδας το 2014, ηττήθηκε ωστόσο από τον Παναθηναϊκό. Το καλοκαίρι του 2014, ο Άρης αποφάσισε να δώσει ως δανεικό τον Λαρεντζάκη στην ομάδα του Κολοσσού Ρόδου, με τον Αθηναίο σούτινγκ γκαρντ να πετυχαίνει 199 πόντους σε 28 αγώνες, βοηθώντας την ομάδα της Ρόδου να κατακτήσει την έβδομη θέση του ελληνικού πρωταθλήματος. Οι «κίτρινοι» παρέτειναν τον δανεισμό του παίκτη για έναν ακόμη χρόνο, τον Ιούλιο του 2015.

Το Μάιο του 2016, υπέγραψε τετραετές συμβόλαιο με την ισπανική Σαραγόσα, αλλά έναν μήνα αργότερα αποχώρησε και συμφώνησε με την ΑΕΚ. Με την «Ένωση» κατέκτησε το Κύπελλο Ελλάδος και το Μπάσκετμπολ Τσάμπιονς Λιγκ το 2018. Το 2019, κατέκτησε το Διηπειρωτικό Κύπελλο. Ο Λαρεντζάκης την τελευταία του σεζόν με την «κιτρινόμαυρη» φανέλα, είχε κατά μέσο όρο 11,1 πόντους, 3,1 ριμπάουντ, 3 ασίστ και 1,4 κλεψίματα στη Basket League. Στις 25 Ιουλίου 2019 έμεινε ελεύθερος από την ΑΕΚ.

Στις 13 Σεπτεμβρίου 2019, συμφώνησε με ισπανική Μούρθια. Σε 19 παιχνίδια είχε 18 λεπτά συμμετοχής μ.ο. έχοντας 8.7 πόντους μ.ο. (27% τρίποντο) και 2.5 ασίστ.

Στις 4 Ιουλίου 2020, ανακοινώθηκε επίσημα από τον Ολυμπιακό, για τα επόμενα τρία χρόνια. Στις 20 Φεβρουαρίου 2022, κατέκτησε το Κύπελλο Ελλάδας, νικώντας στον τελικό τον Παναθηναϊκό με 81-73. Στις 17 Ιουνίου 2022 κατέκτησε το Πρωτάθλημα Ελλάδας, αφού ο Ολυμπιακός νίκησε τον Παναθηναϊκό στη σειρά των τελικών με 3-0. Στις 2 Οκτωβρίου 2022, κατέκτησε το Σούπερ Καπ Ελλάδας, αφού ο Ολυμπιακός κέρδισε στον τελικό τον Παναθηναϊκό 67-52, με τον ίδιο να έχει 11 πόντους και 2 ριμπάουντ. Στις 19 Φεβρουαρίου 2023, κατέκτησε το Κύπελλο Ελλάδας, αφού ο Ολυμπιακός νίκησε στον τελικό το Περιστέρι με 85-57. Στις 15 Ιουνίου 2023, κατέκτησε με τον Ολυμπιακό το δεύτερο συνεχόμενο Πρωτάθλημα Ελλάδας στην καριέρα του. Τη σεζόν 2022-23, μέτρησε 6.4 πόντους (48.4% δίποντα, 37.4% τρίποντα, 72.9% βολές), 1.8 ριμπάουντ και 1 ασίστ ανά 14'24" συμμετοχής σε 41 παιχνίδια της Ευρωλίγκα. Αντίστοιχα, σε 32 παιχνίδια του ελληνικού πρωταθλήματος είχε 8.5 πόντους (64% δίποντα, 36.9% τρίποντα, 74.5% βολές) ανά 16'29" σε 32 παιχνίδια. Στις 21 Ιουλίου 2023, ανανέωσε το συμβόλαιό του με τους «ερυθρόλευκους», μέχρι το 2026. Στις 30 Σεπτεμβρίου 2023, κατέκτησε για δεύτερη φορά το Σούπερ Καπ, αφού ο Ολυμπιακός νίκησε τον Παναθηναϊκό 75-51, με τον ίδιο να ξεχωρίζει έχοντας 20 πόντους (0/1 δίποντο, 6/7 τρίποντα, 2/2 βολές), 2 ριμπάουντ, 2 κλεψίματα και 2 λάθη και έτσι να αναδεικνύεται MVP του τελικού.

Εθνική Ελλάδος
Ο Λαρεντζάκης είναι διεθνής με τις εθνικές ομάδες Εφήβων και Νέων της Ελλάδας, έχοντας πραγματοποιήσει 19 συμμετοχές με 282 πόντους (μ.ο: 14.84) στην πρώτη και 19 με 248 πόντους (μ.ο: 13.05) στη δεύτερη, με την οποία αγωνίστηκε στα Ευρωμπάσκετ του 2012 και 2013. 

Με την Εθνική ανδρών, η πρώτη του σημαντική διοργάνωση ήταν τα προκριματικά Παγκοσμίου Κυπέλλου 2019, αλλά και τα τελικά της διοργάνωσης στην Κίνα. Ήταν παρών στο Προολυμπιακό τουρνουά του Καναδά το 2021, στο οποίο η Εθνική έχασε την πρόκριση στους Ολυμπιακούς Αγώνες του Τόκιο, αφού ηττήθηκε στον τελικό από την Τσεχία με 97-72. Αγωνίστηκε στο Ευρωμπάσκετ 2022, στο οποίο η Εθνική έφτασε μέχρι τα προημιτελικά, όπου και ηττήθηκε από τη Γερμανία με 107-96, με τον ίδιο ωστόσο να έχει 18 πόντους. Ο ίδιος στο τουρνουά είχε 6.1 πόντους και 1 ριμπάουντ σε 7 αγώνες με 10.1 λεπτά συμμετοχής. Το 2023 βρέθηκε στην τελική δωδεκάδα της Εθνικής για το Παγκόσμιο Κύπελλο, όπου έφτασε μέχρι την φάση των ''16'' (κατετάγη 15η).

Έχει συμμετάσχει σε πέντε Τουρνουά Ακρόπολις το 2017, 2019, 2021, 2022 και 2023.

Με το εθνόσημο στους άντρες έχει 63 αγώνες και 440 πόντους (μ.ο: 6.98).

Τίτλοι-Διακρίσεις

Συλλογικοί

ΑΕΚ 

Κύπελλο Ελλάδας: (2018)
Μπάσκετμπολ Τσάμπιονς Λιγκ: (2018)
Διηπειρωτικό Κύπελλο: (2019)

Ολυμπιακός 
2x Πρωτάθλημα Ελλάδας: (2022, 2023)
 2x Κύπελλο Ελλάδας: (2022, 2023)
 2x Σούπερ Καπ Ελλάδας: (2022, 2023)

Ατομικές 

 MVP στο Σούπερ Καπ Ελλάδας: 2023

2x Ελληνικό All-Star Game: (2019, 2022)
Ελληνικό All-Star Game Νέων: (2014)

Παραπομπές

Εξωτερικοί σύνδεσμοι 
 ΛΑΡΕΝΤΖΑΚΗΣ Γιαννούλης - Παίκτης - Ε.Σ.Α.Κ.Ε.
 Παίκτης: Λαρεντζάκης Γιαννούλης | Καριέρα παίκτη μπάσκετ

Εξωτερικοί σύνδεσμοι 
 

Έλληνες καλαθοσφαιριστές
Σούτινγκ γκαρντ
Καλαθοσφαιριστές Εθνικής Ελλάδας Κ18
Καλαθοσφαιριστές Εθνικής Ελλάδας Κ20
Καλαθοσφαιριστές Εθνικής Ελλάδας
Καλαθοσφαιριστές Παγκοσμίου Κυπέλλου 2019
Καλαθοσφαιριστές Ευρωμπάσκετ 2022
Καλαθοσφαιριστές Αιγάλεω
Καλαθοσφαιριστές Β΄ Εθνικής Ελλάδας
Καλαθοσφαιριστές Ικάρου Καλλιθέας
Καλαθοσφαιριστές Α1 Εθνικής Ελλάδας
Καλαθοσφαιριστές Άρη
Καλαθοσφαιριστές Κολοσσού Ρόδου
Καλαθοσφαιριστές ΑΕΚ
Καλαθοσφαιριστές Μούρθια
Καλαθοσφαιριστές Πρωταθλήματος Ισπανίας
Έλληνες καλαθοσφαιριστές στο εξωτερικό
Καλαθοσφαιριστές ΟΣΦΠ
Καλαθοσφαιριστές Παγκοσμίου Κυπέλλου 2023